title: http://risaleoku.com/oku/osmesnevi/85
article: إعتذار
  آرقداش! بو رساله، قرآنڭ بعض آياتنى شهودى بر طرزده بيان ايدن بر نوع تفسيردر. و حاوى اولديغى مسائل، فرقانِ حكيمڭ جنّتلرندن قوپاريلمش بر طاقم گُل و چيچكلريدر. فقط عبارهسندهكى إشكال و ايجازدن توحّش ايدوب، مطالعهسندن واز گچمه... مطالعهسنه تكرار ايله دوام ايديليرسه، مألوف و مأنوس بر شكل آلير. كذالك نفسڭ تمرّدندن ده قورقمه. چونكه بنم نفسِ أمّارهم بو رسالهنڭ سطوتنه طايانهميهرق إنقياده مجبور اولديغى گبى، شيطانم ده
  ﴿اَيْنَ الْمَفَرُّ﴾
  دييه باغيردى. سزڭ نفس و شيطانلريڭز بنم نفس و شيطانمدن داها عاصى، داها طاغى، داها شقى دگللر.
  كذالك برنجى بابده توحيدڭ بيانى ايچون ذكر ايديلن دليللرده واقع اولان تكرارلرى، فائدهسز ظن ايتمه. خصوصى مقاملرده، إحتياجه بناءً ذكر ايديلمشلردر. أوت خطِّ حربده سپرده اوطوروب مدافعه ايدن بر نفر، أطرافنده بولونان بوش سپرلره گيتمهيوب، بولونديغى سپر ايچنده ديگر بر پنجرهيى آچماسى ألبته بر إحتياجه بناءًدر.
  كذالك بو رسالهلرڭ عبارهلرندهكى إشكال و إغلاقڭ، كيف ايچون إختيارمدن چيقمش اولديغنى ظن ايتمه. چونكه بو رساله، دهشتلى بر زمانده، نفسمڭ هجومنه قارشى ياپيلان آنى و إرْتِجَالى بر مناقشهدر. كلمهلرى، او مدهش مجادله أثناسنده ذهنمڭ ألنه گچن تيكنلى كلمهلردر. او آتشله نورڭ قاريشدقلرى بر هنگامده، باشم دونمگه باشلايوردى. كاه يرده، كاه گوكده، كاه منارهنڭ ديبنده، كاه منارهنڭ شرفهسنده كنديمى گورويوردم. چونكه تعقيب ايتديگم يول، عقل ايله قلب آراسنده يڭى آچيلان برزخى بر يولدر. عقلدن قلبه، قلبدن عقله اينوب چيقمقدن بيزار اولمشدم. بونڭ ايچون، بر نور بولديغم زمان، همان اوستنه بر كلمه بيراقييوردم. فقط او نورلرڭ اوستنه بيراقديغم كلمه طاشلرى، دلالت ايچون دگلدى. آنجق غائب اولمامق ايچون برر نشان و برر علامت اولارق بيراقيردم. صوڭره باقدم كه، او ظلمتلر ايچنده بڭا يارديم ايدن او نورلر، قرآن گونشندن إلهام ايديلن مصباح و قنديللردى.
  ﴿اَللّٰهُمَّ اجْعَلِ الْقُرْاٰنَ نُورًا لِعُقُولِنَا وَ قُلُوبِنَا وَ اَرْوَاحِنَا وَ مُرْشِدًا لَانْفُسِنَا اٰمِينَ اٰمِينَ اٰمِينَ﴾
  آرقداش! بو رساله، قرآنڭ بعض آياتنى شهودى بر طرزده بيان ايدن بر نوع تفسيردر. و حاوى اولديغى مسائل، فرقانِ حكيمڭ جنّتلرندن قوپاريلمش بر طاقم گُل و چيچكلريدر. فقط عبارهسندهكى إشكال و ايجازدن توحّش ايدوب، مطالعهسندن واز گچمه... مطالعهسنه تكرار ايله دوام ايديليرسه، مألوف و مأنوس بر شكل آلير. كذالك نفسڭ تمرّدندن ده قورقمه. چونكه بنم نفسِ أمّارهم بو رسالهنڭ سطوتنه طايانهميهرق إنقياده مجبور اولديغى گبى، شيطانم ده
  ﴿اَيْنَ الْمَفَرُّ﴾
  دييه باغيردى. سزڭ نفس و شيطانلريڭز بنم نفس و شيطانمدن داها عاصى، داها طاغى، داها شقى دگللر.
  كذالك برنجى بابده توحيدڭ بيانى ايچون ذكر ايديلن دليللرده واقع اولان تكرارلرى، فائدهسز ظن ايتمه. خصوصى مقاملرده، إحتياجه بناءً ذكر ايديلمشلردر. أوت خطِّ حربده سپرده اوطوروب مدافعه ايدن بر نفر، أطرافنده بولونان بوش سپرلره گيتمهيوب، بولونديغى سپر ايچنده ديگر بر پنجرهيى آچماسى ألبته بر إحتياجه بناءًدر.
  كذالك بو رسالهلرڭ عبارهلرندهكى إشكال و إغلاقڭ، كيف ايچون إختيارمدن چيقمش اولديغنى ظن ايتمه. چونكه بو رساله، دهشتلى بر زمانده، نفسمڭ هجومنه قارشى ياپيلان آنى و إرْتِجَالى بر مناقشهدر. كلمهلرى، او مدهش مجادله أثناسنده ذهنمڭ ألنه گچن تيكنلى كلمهلردر. او آتشله نورڭ قاريشدقلرى بر هنگامده، باشم دونمگه باشلايوردى. كاه يرده، كاه گوكده، كاه منارهنڭ ديبنده، كاه منارهنڭ شرفهسنده كنديمى گورويوردم. چونكه تعقيب ايتديگم يول، عقل ايله قلب آراسنده يڭى آچيلان برزخى بر يولدر. عقلدن قلبه، قلبدن عقله اينوب چيقمقدن بيزار اولمشدم. بونڭ ايچون، بر نور بولديغم زمان، همان اوستنه بر كلمه بيراقييوردم. فقط او نورلرڭ اوستنه بيراقديغم كلمه طاشلرى، دلالت ايچون دگلدى. آنجق غائب اولمامق ايچون برر نشان و برر علامت اولارق بيراقيردم. صوڭره باقدم كه، او ظلمتلر ايچنده بڭا يارديم ايدن او نورلر، قرآن گونشندن إلهام ايديلن مصباح و قنديللردى.
  ﴿اَللّٰهُمَّ اجْعَلِ الْقُرْاٰنَ نُورًا لِعُقُولِنَا وَ قُلُوبِنَا وَ اَرْوَاحِنَا وَ مُرْشِدًا لَانْفُسِنَا اٰمِينَ اٰمِينَ اٰمِينَ﴾